Date: 1443
Issuing place: Viborg
Country: Suomi
Language: saksa
Document type: Paikallishallinto, Kirjeet

Ik Karl Knutesson rydder, marsschalk to Sweden und hovetman uppe Wyborch etc., sende juw aersschebysschop und de[n] heren und allen bo[r]geren, borgermester, stadesvaget und alle de gemenen to Groten Nowerden mynen vruntliken grote tovoren. Guden vrunde. My is to wetende geworden, dat yt in grot unvruntschop steyt tusschen dem hochgebaren forsten, dem juncker van Kleve, unde juw. Ok heft de erbenomede juncker van Kleve swarliken unde hartliken gheklaget unde geklagen laten vor mange grote weldege konynge, heren, forsten, hartygen, grefen, fryggen, rydderen unde knechten, dent ok gans let dunket, den groten homot unde schaden, de em weddervaren is van juw van Groten Nowerden uppe de tyt, don he up groten loven unde en guden truwen in to juw toch up juwe eggene apene segelde vredebreve, de gy eme gegheven hebben, unde up juwe hant, juwe lant to besende, also mange frame heren unde forsten to tende plegen in vromede lant. Unde in demsulven vorgeschreven truwen unde loven do fenge gy eme synen tolk aff, geheten Hermen tor Koken; don gy ene gevangen hedden, don martelden unde pynegeden de juwe ene so jamerliken, unbarmeliken unde unhorliken to dode, dat dat Gode grot vorbarmen mach unde alle denghenen, de de dat gehort hebben edder noch horen werden. Ik kan yt so grot unde so hochliken nicht schryven, also yt de vorbenomede hochgebaren forste in mangen landen heft geklaget unde klagen laten. So ok, dat yt nicht in vruntschop steyt tusschen dem erwerdygen heren, dem mester to Lyfflande, unde de ghemene henzestede unde juw van Grote Nowerden. Ik besorge dat, wert yt in kort nicht in enge beter mate geflegen, so wil dar so vele quades in vallen unde so grot blotstortent van komen, dat man yt in mannygen jaren nicht wol affleggen edder vorwynnen moge; unde solken vorderfliken schaden bort enen ysliken framen heren unde mannen afftokerende unde in en beter to flyggende, wor se konen unde mogen myt worden unde myt warken. Nu umme des gemenen besten willen unde umme deswillen, dat de grote blotstortynge van dessen vorschreven sake sune is to komende, so ok umme deswillen, dat yt nu so vruntliken steyt tusschen dem erwerdygen mester to Lyfflande, ok den hensesteden unde my, dergeliken ok tusschen my unde juw, so hebbe ik nu to juw gesant desse jegenwerdegen brynger desses breves, also by namen Tonnyges Tolk unde Engelbrecht Strus, myne deners, van juw to vorhorende, aff ik dar wat gudes inne und tusschen don und vorarbeyden mochte, so dat solke vorgerorede dreplike vorderff mochte nedder- unde affgelecht unde leve, vruntschop unde recht wedder upkomen mochte tusschen den heren unde landen, also it in vortyden ghewest is. Solke vorschreven dynk in beter ponte to flyggende, dar wet ik nu nenen beter togank to, sonder dat it worde vorramet up enen wyssen steden dach up den samer, up welken de[nn]e dunket to beyden syden puntlik to wesen, unde dat gy van Grote Nowerden juwe wulmechtygen uppe desulve stede an demsulven dage hedden. Ik wil ok myt Godes hulpe, uppe dat alle dynk mochte wedder in gude punte komen tusschen dem vorbenomeden hochgebaren juncker van Kleve, dem erwerdygen mester to Liyfflande unde den ghemenen hensesteden unde juw, darinne vorarbeyden laten dat alderbeste, dat ik kan van aller myner moge, dat up desulve tyt unde stede ok komen solen der erbenomeden des hochgebaren juncker van Kleve, des erwerdygen mesters to Lifflande wulmechtygen, dergheliken ok der menen hensesteden wulmechtygen, to vorhorende, we dar schuldych ofte unschuldych were. Ik hope to Gode, komt yt ersten darto, dat de[s] hochgebaren unde de[s] erwerdygen heren unde der menen hensestede sendebaden unde gy also in dage unde in vruntschop tohope komen, dat wert denne wol also gevlegen, dat men de unrechten rychte unde de gebraken hebben, de beteren; so droff mannych man sin harteblot darumme nicht vorgheten, de dar nuwerlde in den saken schult en hedden. Wat juw desse vorschrevene brynger desses breves nu up desse tyd van myner wegen in dessen vorgeschreven saken berychten werden, des moge gy en wullenkomeliken geloven. Desses breves to merer tuchnysse so late ik myn ingesegel drucken benedden up dat spassyum desses breves, de geschreven is uppe Wyborch an sente Kattrynen afende in dem jare na Godes bort, also men schryft 1443 jar.